ঘরোয়া স্তরের ক্রিকেটে বয়স ভাড়ানো নতুন কোনও ঘটনা নয়। বয়স-ভিত্তিক টুর্নামেন্টে প্রায়ই অভিযোগ ওঠে বেশি বয়সীদের জালিয়াতি করে ক্রিকেট খেলার ঘটনা। কয়েক বছর আগে সিএবি-ও শহরের বেশ কিছু অ্যাকাডেমির বিরুদ্ধে বয়স ভাঁড়ানোর অভিযোগে খড়্গহস্ত হয়েছিল।
তবে বয়স ভাড়ানো রুখতেই এবার আধার কার্ড বাধ্যতা মূলক করা হল ভোপালের ক্রিকেটে। ভোপালে মঙ্গলবার থেকেই শুরু হল অনুর্ধ্ব-১৫ ক্রিকেট টুর্নামেন্ট। ভোপালের সেরা দশ ক্রিকেট দল ম্যান্ডিদীপে অংশ নিচ্ছে বয়স ভিত্তিক এক টুর্নামেন্টে। সেই টুর্নামেন্টের-ই আয়োজক নেটলিঙ্ক দিলীপ বিল্ডকন-এর তরফে বয়সে কারচুপি রুখতেই অভিনব পরিকল্পনা গ্রহণ করা হল।

এই বিষয়ে অন্যান্য খবর

বড় বোকা লাগে এই আধারে! এমন অদ্ভুত আঁধারে উপায় কী?


ভোপালের ক্রিকেটে এবার আবির্ভাব ঘটছে আধার কার্ডের। সর্বভারতীয় এক সংবাদমাধ্যমের প্রতিবেদনে লেখা হয়েছে আয়োজকদের বক্তব্য। সেখানে সেই আয়োজকরা বলেছেন, ক্রিকেট ভেন্যুতে বায়োমেট্রিক মেশিন থাকছে। সেখানেই আধার কার্ডের তথ্য জমা করতে হবে ক্রিকেটারদের।
পাশাপাশি আয়োজকরা বোন টেস্টেরও ব্যবস্থা করছেন। আয়োজকদের তরফে অরুণেশ্বর শিন্দে সেই সংবাদমাধ্যমে বলেছেন, ‘‘আধার কার্ডের পাশাপাশি বোন টেস্টেরও বন্দোবস্থ থাকছে। টুর্নামেন্ট চলাকালীন যদি কোনও ক্রিকেটারের দিকে অভিযোগের আঙুল ওঠে, তাহলে হাড় পরীক্ষা করে দেখা হবে।’’
ছোট শহরের ক্রিকেটে আধার কার্ডের প্রবেশ ঘটে যাওয়ার পর এখন দেখার বিসিসিআই ঘরোয়া স্তরে বয়স ভিত্তিক টুর্নামেন্টে কবে এমন পদ্ধতি চালু করে।